cyanic-selkie/wikianc huggingface dataset:
Ρουμάνοι
Συνεισφορά στην ανθρωπότητα
Στην ιστορία της αεροπορίας, ο Tραγιάν Βούγια και ο Aουρέλ Βλάικου κατασκεύασαν και δοκίμασαν μερικά από τα πρώτα σχέδια αεροσκαφών, ενώ ο Ανρί Κόαντε ανακάλυψε το ομώνυμο φαινόμενο ρευστοποίησης. Ο Βίκτορ Μπάμπες ανακάλυψε περισσότερα από 50 μικρόβια και μια θεραπεία για μια ασθένεια που ονομάστηκε από αυτόν "μπαμπεσίωση". ο βιολόγος Nικολάε Παουλέσκου ανακάλυψε την ινσουλίνη. Ένας άλλος βιολόγος, ο Eμίλ Παλάντε, έλαβε το βραβείο Νόμπελ για τη συνεισφορά του στην κυτταρική βιολογία. Ο Τζεόρτζε Κονσταντινέσκου διατύπωσε την ηχητική θεωρία, ενώ ο μαθηματικός Στεφάν Οντομπλέζα θεωρείται ο ιδεολογικός πατέρας της κυβερνητικής. Το έργο του Η Συμφωνητική Ψυχολογία (Παρίσι, 1938) ήταν η κύρια πηγή έμπνευσης για την Κυβερνητική του Ν. Βίνερ (Παρίσι, 1948). Ο Λάζαρ Εντελέανου ήταν ο πρώτος χημικός που συνέθεσε αμφεταμίνη και εφηύρε επίσης τη σύγχρονη μέθοδο διύλισης του αργού πετρελαίου.
Στον αθλητισμό οι Ρουμάνοι έχουν διακριθεί σε διάφορους τομείς όπως το ποδόσφαιρο (Γκεόργκι Χάτζι), η γυμναστική (Νάντια Κομανέτσι, Λαβίνια Μιλοσοβίτσι κλπ.), το τένις (Iλίε Νεστάσε, Ioν Τσιριάκ, Σιμόνα Χαλέπ), το κανό (Iβάν Πατσαϊκίν), το χάντμπολ (τέσσερις φορές νικητές του Παγκοσμίου Πρωταθλήματος ανδρών). Ο Κόμης Δράκουλας είναι μια παγκόσμια εικόνα της Ρουμανίας. Αυτός ο χαρακτήρας δημιουργήθηκε από τον Ιρλανδό μυθιστοριογράφο Μπραμ Στόκερ, βασισμένος σε μερικές ιστορίες που διαδόθηκαν στα τέλη του Μεσαίωνα από τους φοβισμένους Γερμανούς εμπόρους του Κρόνσταντ (Μπρασόβ) και σε μερικές βαλκανικές λαϊκές παραδόσεις σχετικά με την ιστορική Ρουμανική μορφή του Πρίγκιπα Βλαντ του Ανασκολοπιστή.
Θρησκεία
Σχεδόν το 90% των Ρουμάνων θεωρούν εαυτούς θρησκευόμενους. Η συντριπτική πλειονότητα είναι Ορθόδοξοι Χριστιανοί και ανήκουν στη Ρουμανική Ορθόδοξη Εκκλησία (κλάδο της Ορθοδοξίας ή Ορθόδοξης Εκκλησίας, μαζί με τις Ορθόδοξες Εκκλησίες της Ελλάδας, της Γεωργίας και της Ρωσίας, μεταξύ άλλων).
Σύμφωνα με την απογραφή του 2011 το 93,6% των εθνοτικά Ρουμάνων της Ρουμανίας αυτοπροσδιορίστηκαν ως Ρουμάνοι Ορθόδοξοι (σε σύγκριση με το 86,8% του συνολικού πληθυσμού της Ρουμανίας, συμπεριλαμβανομένων και άλλων εθνοτικών ομάδων). Ωστόσο το πραγματικό ποσοστό συμμετοχής στην εκκλησία είναι σημαντικά χαμηλότερο και πολλοί Ρουμάνοι είναι μόνο κατ' όνομα πιστοί. Για παράδειγμα, σύμφωνα με δημοσκόπηση του Ευρωβαρομέτρου του 2006, μόνο το 23% των Ρουμάνων πηγαίνει στη εκκλησία μία φορά την εβδομάδα ή περισσότερο. Μια δημοσκόπηση του 2006 που διεξήχθη από το Ίδρυμα «Ανοικτή Κοινωνία» διαπίστωσε ότι μόνο το 33% των Ρουμάνων πήγαιναν στην εκκλησία μία φορά το μήνα ή περισσότερο.
Δεν υπάρχουν επίσημες χρονολογίες της υιοθέτησης θρησκειών από τους Ρουμάνους. Με βάση τα γλωσσικά και αρχαιολογικά ευρήματα οι ιστορικοί υποστηρίζουν ότι οι πρόγονοι των Ρουμάνων απέκτησαν πολυθεϊστικές θρησκείες κατά τη Ρωμαϊκή εποχή, υιοθετώντας αργότερα τον Χριστιανισμό, οπωσδήποτε ήδη τον 4ο αιώνα μ.Χ., όταν θεσπίστηκε από τον Αυτοκράτορα Κωνσταντίνο ως επίσημη θρησκεία της Ρωμαϊκής Αυτοκρατορίας. Όπως και σε όλες τις άλλες λατινογενείς γλώσσες, οι βασικές ρουμανικές λέξεις που σχετίζονται με τον Χριστιανισμό έχουν κληρονομηθεί από τα λατινικά, όπως Θεός (("Dumnezeu" < Domine Deus), εκκλησία ("biserică" < basilica), σταυρός ("cruce" < crux, -cis), άγγελος ("înger" < angelus)), άγιος ("sfân(t)" < sanctus)), Χριστούγεννα ("Crăciun" < creatio, -onis), Χριστιανός ("creştin" < christianus), Πάσχα ("paşte" < paschae)", αμαρτία ("păcat" < peccatum), βαπτίζω ("a boteza" < batizare), ιερέας ("preot" < presbiterum), προσεύχομαι ("a ruga" < rogare), πίστη ( "credinţă" < credentia ), και ούτω καθεξής.
Μετά το Μεγάλο Σχίσμα δημιουργήθηκε μια Καθολική Επισκοπή της Κουμανίας (αργότερα, ξεχωριστές επισκοπές τόσο στη Βλαχία όσο και στη Μολδαβία). Ωστόσο αυτό φαίνεται να ήταν μάλλον η εξαίρεση, παρά ο κανόνας, καθώς και στη Βλαχία και στη Μολδαβία η κρατική θρησκεία ήταν η Ορθόδοξη. Μέχρι το 17ο αιώνα η επίσημη γλώσσα της λειτουργίας ήταν η Παλαιά Εκκλησιαστική Σλαβονική. Στη συνέχεια σταδιακά άλλαξε στη ρουμανική.
Σύμφωνα με έρευνα που πραγματοποιήθηκε το 2011 παρόλο που το 94% των ερωτηθέντων απάντησε θετικά για πίστη στο Θεό, το 42% υποστηρίζει το χριστιανικό δόγμα της ενσάρκωσης του Θεού σε ένα ανθρώπινο ον. Ενώ το 34% των ερωτηθέντων δήλωσε ότι υπάρχει μόνο μία αληθινή θρησκεία, το 38% πιστεύει ότι υπάρχει μια αληθινή θρησκεία και ότι άλλες θρησκείες περιέχουν κάποιες βασικές αλήθειες, σύμφωνα με το 18% υπάρχει μια πραγματική θρησκεία και όλες οι μεγάλες θρησκείες του κόσμου περιέχουν κάποιες θεμελιώδεις αλήθειες. Το 88% των Ρουμάνων πιστεύει στην ύπαρξη ψυχής, το 87% πιστεύει στην αμαρτία και την ύπαρξη του παραδείσου, το 60% πιστεύει στο μάτιασμα, το 25% πιστεύει στα ωροσκόπια και το 23% στους εξωγήινους. Σύμφωνα με έρευνα του 2004 το 80% θεωρεί ότι δεν είναι προληπτικό και το ίδιο ποσοστό πιστεύει στους αγγέλους, περίπου το 40% πιστεύει ότι έχουν δει όνειρα που μετά συνέβησαν και το 19% πιστεύουν στα φαντάσματα.
Σύμβολα
Εκτός από τα χρώματα της ρουμανικής σημαίας, κάθε ιστορική επαρχία της Ρουμανίας έχει το δικό της χαρακτηριστικό σύμβολο: Το Εθνόσημο της Ρουμανίας συνδυάζει όλα αυτά μαζί.
Σχέση με άλλες εθνικές ομάδες
Οι πλησιέστερες προς τους Ρουμάνους εθνοτικές ομάδες είναι άλλοι ρουμανικοί λαοί της Νοτιοανατολικής Ευρώπης: οι Αρμάνοι (Μακεδορουμάνοι), οι Μογλενορουμάνοι και οι Ιστρορουμάνοι. Οι Ιστρορουμάνοι είναι η πλησιέστερη προς τους Ρουμάνους εθνοτική ομάδα και πιστεύεται ότι εγκατέλειψαν το Μαραμούρες της Τρανσυλβανίας πριν από περίπου χίλια χρόνια και εγκαταστάθηκαν στην Ίστρια της Κροατίας. Ενώ η πλειοψηφία τους έφυγε σε άλλες χώρες μετά το Β΄ Παγκόσμιο Πόλεμο (κυρίως στην Ιταλία, τις Ηνωμένες Πολιτείες, τον Καναδά, τη Γερμανία, τη Γαλλία, τη Σουηδία, την Ελβετία και την Αυστραλία), περίπου 500 άτομα που εξακολουθούν να ζουν στα αρχικά χωριά τους της Ίστριας μιλάνε την Ιστρορουμανική γλώσσα, τη στενότερη επιβιώνουσα συγγενή της Ρουμανικής.
Οι Αρμάνοι και οι Μογλενορουμάνοι είναι ρουμανικοί λαοί που ζουν νότια του Δούναβη, κυρίως στην Ελλάδα, την Αλβανία και την π.Γ.Δ.Μ., αν και μερικοί από αυτούς μετανάστευσαν στη Ρουμανία τον 20ό αιώνα. Πιστεύεται ότι ξεχώρισαν από τους Ρουμάνους τον 7ο ως τον 9ο αιώνα και σήμερα μιλάνε τη Βλάχικη και τη Μογλενίτικη γλώσσα, που και οι δύο είναι Ανατολικές Ρομανικές γλώσσες, όπως η ρουμανική, και μερικές φορές θεωρούνται από τους παραδοσιακούς Ρουμάνους γλωσσολόγους ως διάλεκτοι της ρουμανικής.
Παραπομπές
Κατηγορία:Ρουμάνοι Κατηγορία:Βλάχοι Κατηγορία:Εθνοτικές ομάδες χωρισμένες από διεθνή σύνορα
Τόμας Άλιμπον
Ο Τόμας Έντουαρντ Άλιμπον (αγγλ. Thomas Edward Allibone, 11 Νοεμβρίου 1903 – 9 Σεπτεμβρίου 2003)  ήταν Άγγλος φυσικός. Οι έρευνές του επικεντρώθηκαν στη σωματιδιακή φυσική, τις ακτίνες Χ, τον εξοπλισμό υψηλών ηλεκτρικών τάσεων και την ηλεκτρονική μικροσκοπία, ενώ συνεργάσθηκε και στην έρευνα για την κατασκευή της πρώτης πυρηνικής βόμβας, στις ΗΠΑ («Πρόγραμμα Μανχάταν»).
Ο Τόμας Άλιμπον γεννήθηκε σε προάστιο του Σέφιλντ και ήταν γιος του δασκάλου Χένρυ Τζέιμς Άλιμπον και της συζύγου του Ελίζας (το γένος Kidger). Σπούδασε αρχικώς στο Πανεπιστήμιο του Σέφιλντ. Το 1925 κέρδισε μια υποτροφία από την εταιρεία βαρέος ηλεκτρολογικού εξοπλισμού Metropolitan-Vickers για να μελετήσει τις ιδιότητες του ζιρκονίου. Το 1926 συνέχισε με μεταπτυχιακές σπουδές στο Πανεπιστήμιο του Κέιμπριτζ, όπου εργάσθηκε στο περίφημο Εργαστήριο Κάβεντις μαζί με κορυφαίους επιστήμονες, όπως τους Ράδερφορντ, Κόκροφτ και Γουόλτον. Η χρήση υπερυψηλών τάσεων για την επιτάχυνση σωματιδίων κίνησε ιδιαίτερα το ενδιαφέρον του Άλιμπον. Μετά την αποφοίτησή του με πτυχίο φυσικής από το Κέιμπριτζ επέστρεψε στη Metropolitan-Vickers, αναλαμβάνοντας υπεύθυνος του εργαστηρίου ερευνών υψηλών τάσεων της εταιρείας, στο Τράφορντ Παρκ του Μάντσεστερ.
O Άλιμπον παρέμεινε στη Metropolitan Vickers μέχρι και μετά την κήρυξη του Β΄ Παγκόσμιου Πολέμου, δημοσιεύοντας σχετικές εργασίες.
Κατά τη διάρκεια του πολέμου ο επιστήμονας συμμετείχε σε μερικά πολεμικά ερευνητικά προγράμματα, όπως εκείνο του ραντάρ και το άκρως απόρρητο «Tube Alloys». Το 1944 στάλθηκε μαζί με άλλους Βρετανούς επιστήμονες στις Ηνωμένες Πολιτείες Αμερικής, προκειμένου να εργασθούν στο Πρόγραμμα Μανχάταν, που παρήγαγε την πρώτη ατομική βόμβα στην ιστορία.
Το 1946 ο Άλιμπον διορίσθηκε διευθυντής των ερευνητικών εργαστηρίων της εταιρείας «Associated Electrical Industries» (AEI) στο Aldermaston Court του Μπέρκσαϊρ. Εκεί συμμετέσχε σε πρωτοποριακές έρευνες στην πυρηνική σύντηξη και την ηλεκτρονική μικροσκοπία. Το 1948 εκλέχθηκε εταίρος της Βασιλικής Εταιρείας.
Το 1963 ο Άλιμπον παραιτήθηκε από το Aldermaston Court και έγινε ο επικεφαλής επιστήμονας της Γενικής Αρχής Παραγωγής Ηλεκτρισμού (Central Electricity Generating Board) της Μεγάλης Βρετανίας, μια θέση που κράτησε μέχρι το 1970. Επίσης απασχολήθηκε ως εξωτερικός καθηγητής της ηλεκτρολογίας-μηχανικής στο Πανεπιστήμιο του Ληντς από το 1967.
Εξωτερικοί σύνδεσμοι
Κατηγορία:Άγγλοι φυσικοί Κατηγορία:Εταίροι της Βασιλικής Εταιρείας Κατηγορία:Φυσικοί του 20ού αιώνα
Σλοβένοι
Οι Σλοβένοι (σλοβ. Slovenci), είναι νοτιοσλαβικό έθνος που κατοικεί κυρίως στη Σλοβενία και επίσης στην Ιταλία, στην Αυστρία, στην Ουγγαρία, με διασπορά του λαού να υπάρχει σε όλο τον κόσμο. Οι Σλοβένοι μοιράζονται κοινή καταγωγή, πολιτισμό, ιστορία και έχουν τη Σλοβενική ως μητρική γλώσσα.
Παραπομπές
Κατηγορία:Νότιοι Σλάβοι
Στρατόπεδο συγκέντρωσης Μπούχενβαλντ
Το στρατόπεδο συγκέντρωσης Μπούχενβαλντ (Buchenwald, Δάσος με τις οξιές) ήταν ένα ναζιστικό στρατόπεδο συγκέντρωσης κοντά στο Έττερμπουργκ (Etterburg, κάστρο του Έττερ) που βρίσκεται κοντά στη Βαϊμάρη της Θουριγγίας στη Γερμανία. Το στρατόπεδο αυτό ιδρύθηκε τον Ιούλιο του 1937 και οι κρατούμενοί του χρησιμοποιούνταν ως εργατικό δυναμικό με καταναγκαστική εργασία σε τοπικά εργοστάσια παραγωγής στρατιωτικού εξοπλισμού. Μεταξύ των ετών 1945 και 1950 το στρατόπεδο χρησιμοποιήθηκε από τις Σοβιετικές δυνάμεις κατοχής. right|thumb|250px|Μπούχενβαλντ: Τα παραπήγματα
Ίδρυση
Τον Ιούνιο του 1936 ο Επιθεωρητής των Ναζιστικών Στρατοπέδων συγκέντρωσης Στρατηγός των SS Τέοντορ Άικε (Theodor Eicke), πρώην διοικητής του Στρατοπέδου του Νταχάου πρότεινε την μεταφορά του Στρατοπέδου του Λίχτενμπουργκ στην Θουριγγία. Στις 5 Μαΐου 1937 επιλέχθηκε και επίσημα η περιοχή του Έττερμπουργκ (Etterburg) για την μεταστέγαση του Λίχτενμπεργκ. Η περιοχή αυτή απείχε μόλις 5 km από την Βαϊμάρη. Το Στρατόπεδο ονομάστηκε αρχικά "Στρατόπεδο Έττερμπoυργκ" και οι πρώτοι κρατούμενοι έφθασαν εκεί στις 16 Ιουλίου του 1937.
Σχεδόν ένα μήνα αργότερα (6 Αυγούστου) μετονομάσθηκε σε "Στρατόπεδο Συγκέντρωσης Μπούχενβαλντ (Konzentrationslager ή 'KZ' Buchenwald). Το όνομα Buchenwald (γερμ. = δάσος οξιάς) επιλέχθηκε λόγω των δεσμών του Γκαίτε με την περιοχή: Η περίφημη "βαλανιδιά του Γκαίτε", όπου καθόταν και εμπνεόταν εργαζόμενος ο διάσημος Γερμανός ποιητής, βρισκόταν μέσα στην περίμετρο του Στρατοπέδου.
Οι πρώτοι κρατούμενοι ήταν και οι κατασκευαστές των εγκαταστάσεων του Στρατοπέδου, το οποίο περιβαλλόταν από ηλεκτροφόρο συρματόπλεγμα, με πύργους - παρατηρητήρια σε σχετικά μικρές μεταξύ τους αποστάσεις και με φρουρά η οποία διέθετε αυτόματα ενεργοποιούμενα πολυβόλα. Ο χώρος απομόνωσης (φυλακή) του Στρατοπέδου - γνωστός ως "Καταφύγιο" (bunker) βρισκόταν πλάι στην κεντρική είσοδο, ενώ οι SS εκτελούσαν τους κρατουμένους στον χώρο των στάβλων με πυροβόλα όπλα ή, αν επρόκειτο για εκτελέσεις με απαγχονισμό, στον χώρο γύρω από το κρεματόριο.
Λειτουργία
Για να κτιστούν οι εγκαταστάσεις οι SS υποχρέωσαν τους κρατούμενους να κουβαλούν, στον "ελεύθερο χρόνο" τους, μεγάλες πέτρες από το λατομείο που υπήρχε στο στρατόπεδο μέσω μιας μεγάλης πέτρινης σκάλας με πολύ στενά σκαλοπάτια. Όσοι κρατούμενοι μετέφεραν μικρές, κατά την άποψη των φρουρών, πέτρες, εκτελούνταν επιτόπου. Αργότερα για την μεταφορά μεγάλων ογκόλιθων υποχρέωναν τους κρατούμενους να ζεύονται κατά δεκάδες σε μεγάλα τετράτροχα κάρα και να τα ρυμουλκούν ως το στρατόπεδο ενώ ταυτόχρονα τραγουδούσαν. Οι φρουροί αποκαλούσαν τους κρατούμενους αυτούς "τα άλογα που τραγουδούν".
right|thumb|300px|Αμερικανοί στρατιώτες κοιτάζουν τα πτώματα των θυμάτων των Ναζί. 14 Απριλίου 1945
Πρώτος Διοικητής του Στρατοπέδου ήταν ο διαβόητος Καρλ Κοχ, ο οποίος αναλαμβάνοντας τα καθήκοντά του έφερε μαζί του όλη του την οικογένεια. Η σύζυγός του, Ίλζε Κοχ, λέγεται ότι αρεσκόταν να κάνει συλλογή από δέρμα νεκρών κρατουμένων, το οποίο έφερε τατουάζ. Ως άτομο ήταν ιδιαίτερα απάνθρωπος και, επιπλέον, ήταν μέθυσος, χαρτοπαίκτης και κλέφτης. Το 1941 μετατέθηκε στο Στρατόπεδο Εξόντωσης Μαϊντάνεκ, όπου αποκαλύφθηκε ότι έκλεβε τα αντικείμενα των εκτελεσθέντων κρατουμένων για να τα οικειοποιηθεί. Οι SS, στους κόλπους των οποίων δεν γινόταν αποδεκτή κανενός είδους διαφθορά, τον συνέλαβαν και, ύστερα από μικρή παραμονή του στο Στρατόπεδο, τον εξετέλεσαν στο Άουσβιτς. Η Ίλζε Κοχ, μετά την κατάρρευση της Γερμανίας, αρχικά καταδικάσθηκε σε τετραετή φυλάκιση, η οποία μετατράπηκε σε διετή και έτσι απελευθερώθηκε. Συνελήφθη, όμως, ξανά από τις Γερμανικές Αρχές ύστερα από την επανίδρυση του Γερμανικού Κράτους και καταδικάσθηκε σε ισόβια κάθειρξη. Αυτοκτόνησε σε φυλακή της Βαυαρίας τον Σεπτέμβριο του 1967. Προσωρινός αντικαταστάτης του Κοχ στο Μπούχενβαλντ ήταν ο Συνταγματάρχης των SS Χέρμαν Πίστερ (Hermann Pister), ο οποίος αντικαταστάθηκε από τον Χανς Αουμάιερ (Hans Aumeier).
Ο βασικός στόχος του Στρατοπέδου ήταν η εξόντωση των κρατουμένων μέσω της καταναγκαστικής εργασίας. Χιλιάδες κρατούμενοι (ο αριθμός τους υπολογίζεται σε 56.000) πέθαναν από τις κακουχίες, τα βασανιστήρια, την έλλειψη τροφής και την σχεδόν ολοσχερή έλλειψη υγιεινής. Όπως συνέβη σε όλα σχεδόν τα Ναζιστικά Στρατόπεδα, ο αριθμός των κρατουμένων σταδιακά αυξήθηκε κατά πολύ: Από 1000 άτομα τον Ιούλιο του 1937 έφθασαν περίπου 5.500 την 1η Σεπτεμβρίου του 1939 και τους 8.400 στο τέλος του ίδιου μήνα. Οι πρώτοι κρατούμενοι ήταν πολιτικοί (και αυτούς αφορούν οι αριθμοί). Το 1938, όμως, ύστερα από την Νύχτα των Κρυστάλλων, η Γκεστάπο έστειλε στο Μπούχενβαλντ περίπου 10.000 συλληφθέντες Εβραίους, τους οποίους περίμενε μια ιδιαίτερα σκληρή μεταχείριση: Περίπου 600 από αυτούς πέθαναν στο διάστημα Νοεμβρίου 1938 - Φεβρουαρίου 1939. Το 1943 οι κρατούμενοι στο Στρατόπεδο είχαν φθάσει τους 37.500 και στο τέλος του 1944 ο αριθμός είχε αυξηθεί σε 63.000, ενώ στα τέλη Μαρτίου του 1945 έφθασε τους 80.000 (στο κύριο Στρατόπεδο).
Μέθοδοι εξόντωσης
left|μικρογραφία|250px|Πτώματα κρατουμένων του στρατοπέδου συγκέντρωσης Μπούχενβαλντ τον Απρίλιο του 1945 Με την έναρξη του 1941 ξεκίνησε η εφαρμογή ενός προγράμματος ιατρικών πειραμάτων σε κρατούμενους. Για το σκοπό αυτό δημιουργήθηκαν στο βόρειο τμήμα του Στρατοπέδου νέα παραπήγματα. Οι κρατούμενοι μολύνονταν με διαφόρους τύπους ιών και θανατηφόρων μικροβίων (κυρίως τύφου) για να μελετηθούν οι αντιδράσεις του οργανισμού και η πιθανή θεραπεία των ασθενειών που προκαλούσαν. Το 1944 ο Δανός Ταγματάρχης των SS Καρλ Βερνέτ άρχισε την εκτέλεση μιας σειράς πειραμάτων με σκοπό την "θεραπεία" της ομοφυλοφιλίας. "Ιατρικά" πειράματα διεξήχθησαν, επίσης, στο "αναρρωτήριο", όπου εκατοντάδες κρατούμενοι Σοβιετικοί αιχμάλωτοι πολέμου εξοντώθηκαν με ενέσεις (κυρίως φαινόλης).
Ένας ακόμη τρόπος εξόντωσης ήταν η κατασκευή ενός δρόμου από το Έττερμπoυργκ μέχρι την κεντρική πύλη του Στρατοπέδου. Ο δρόμος αυτός είχε αποκληθεί "Οδός του Αίματος" από τους κρατούμενους.
Η Απελευθέρωση
Επειδή οι Σοβιετικές δυνάμεις, κατά τα τέλη του 1944, προήλαυναν στην Πολωνία, οι Γερμανοί αναγκάστηκαν να εκκενώσουν τα Στρατόπεδα που είχαν εγκαταστήσει σε πολωνικό έδαφος. Έτσι, στο Μπούχενβαλντ κατέφθασαν, τον Ιανουάριο του 1945, περίπου 10.000 εξαντλημένοι κρατούμενοι, όσοι είχαν επιζήσει από τις πορείες θανάτου στις οποίες εξαναγκάσθηκαν εκκενώνοντας τα Στρατόπεδα του Άουσβιτς και του Γκρος Ρόζεν. Οι συνθήκες στο Στρατόπεδο είχαν χειροτερεύσει πολύ, τόσο λόγω έλλειψης μέσων όσο και λόγω της αυξημένης σκληρότητας που επεδείκνυαν οι SS.
Στις αρχές του Απριλίου του 1945 οι Αμερικανικές δυνάμεις έφθασαν πολύ κοντά στο στρατόπεδο και οι Γερμανοί αποφάσισαν να απομακρύνουν 28.000 κρατουμένους από το κύριο και περίπου 10.000 από τα δευτερεύοντα στρατόπεδα. Οι κρατούμενοι ξεκίνησαν νέα πορεία θανάτου (περίπου το ένα τρίτο από αυτούς βρήκαν τον θάνατο κατά τη διάρκειά της). Η φρουρά του Στρατοπέδου, όμως, είχε εξασθενήσει και έτσι το υποφόσκον κίνημα των κρατουμένων βρήκε ευκαιρία για περισσότερη δράση. Οι κρατούμενοι είχαν καταφέρει να φτιάξουν ένα μικρό ασύρματο και συνδέθηκαν με την Τρίτη Αμερικανική Στρατιά του Τζορτζ Πάττον και ζήτησαν βοήθεια. Οι Αμερικανοί απάντησαν ότι σπεύδουν προς βοήθεια των κρατουμένων, πράγμα που έκαναν. Καθώς οι αμερικανικές δυνάμεις πλησίασαν στο Στρατόπεδο, οι κρατούμενοι που είχαν ακόμη δυνάμεις στασίασαν και περικύκλωσαν τους πύργους - παρατηρητήρια. Λίγη ώρα αργότερα οι αμερικανικές δυνάμεις απελευθέρωναν το Στρατόπεδο και έστειλαν όση άμεση ιατρική βοήθεια μπόρεσαν, καθώς οι άνδρες τους έμειναν έκθαμβοι από το δράμα των κρατουμένων που αντίκρισαν.
Μετά την Απελευθέρωση
Ορισμένοι από τους δεσμοφύλακες και το προσωπικό της SS του Στρατοπέδου έγινε δυνατό να αναγνωριστούν και να συλληφθούν μετά τον Πόλεμο. Η κύρια δίκη έγινε για το Στρατόπεδο συγκέντρωσης Νταχάου και μία από τις συνακόλουθες δίκες αφορούσε στο Μπούχενβαλντ. Η δίκη αυτή έγινε από τον Απρίλιο έως τον Αύγουστο του 1947 με συνολικά 31 κατηγορουμένους, 22 από τους οποίους καταδικάστηκαν σε θάνατο. Οι υπόλοιποι καταδικάστηκαν σε ισόβια κάθειρξη.
Σημαντικοί Κρατούμενοι
Στο Μπούχενβαλντ κρατήθηκαν αρκετά επώνυμα άτομα της εποχής. Μεταξύ αυτών ήταν:
Επίθεση χάκερ στην ιστοσελίδα μνήμης
Στις 28 Ιουλίου του 2010, Νεοναζί χακερ επιτέθηκε στην ιστοσελίδα μνήμης του στρατοπέδου, αντικαθιστώντας την πρόσοψη του "Βιβλίου των Νεκρών" με ναζιστικά συνθήματα και σύμβολα, και διαγράφοντας πλήρως τις σελίδες σχετικά με το θυγατρικό στρατόπεδο Μίττελμπαου-Ντόρα.
Εξωτερικοί σύνδεσμοι /Πρόσθετη ανάγνωση
Κατηγορία:Θουριγγία Μπούχενβαλντ Μ
Κωνσταντίνος Νιαβής
Ο Κωνσταντίνος Νιαβής (1920-1997) ήταν Έλληνας καθηγητής της γεωπονικής. Από το 1973 ως το 1974 ήταν πρύτανης του Γεωπονικού Πανεπιστημίου Αθηνών.
Σταδιοδρομία
Γεννήθηκε στο Μεσολόγγι το 1920 και σπούδασε πρώτα στο ΑΠΘ και έπειτα Χημεία στο Πανεπιστήμιο Αθηνών, το 1950. Τον Δεκέμβριο του 1944 δύο αδερφοί του δολοφονήθηκαν. Έπειτα από τον πρόωρο θάνατο του πρύτανη Κουτσομητόπουλου στις 23 Νοεμβρίου 1955, ο Νιαβής τον διαδέχθηκε ως υφηγητής και το 1959 ως καθηγητής στην έδρα της Γεωπονοδασολογική Σχολή του ΑΠΘ. Το 1980 παραιτήθηκε από πρόεδρος του ΔΙΚΑΤΣΑ, διαφωνώντας με την κυβέρνηση.
Ο Κωνσταντίνος Νιαβής απεβίωσε το 1997 και κηδεύτηκε από τον ιερό ναό Αγίας Άννης Κηφισιάς στις 8 Μαΐου.
Παραπομπές
Κατηγορία:Έλληνες γεωπόνοι Κατηγορία:Καθηγητές Γεωπονικού Πανεπιστημίου Αθηνών
Πλακή Κουφονησίων
Η Πλακή ή το Πλακί είναι ακατοίκητη νησίδα των Κυκλάδων η οποία βρίσκεται νότια της Κέρου μαζί με τη Μεγάλη Πλάκα, το Λουμπαρδιάρη, τον Άγιο Ανδρέα, το Λάζαρο και το Τσουλούφι. Είναι προσβάσιμα από ιστιοπλοϊκά σκάφη ή καϊκια και όλα τους διαθέτουν πανέμορφο βυθό, γαλαζοπράσινα νερά και μικρούς κόλπους. Αναφέρεται επίσημα το 2001 να προσαρτάται στην κοινότητα Κουφονησίων. Ανήκει στη δημοτική ενότητα Κουφονησίων του δήμου Νάξου & Μικρών Κυκλάδων και σύμφωνα με την απογραφή του 2011 δεν κατοικείται.
Παραπομπές
Κατηγορία:Βραχονησίδες των Κουφονησίων
Μπιλάντι, Μπιλάντι, Μπιλάντι
Μπιλάντι, Μπιλάντι, Μπιλάντι (بلادي بلادي بلادي) είναι ο τίτλος του εθνικού ύμνου της Αιγύπτου από το 1979. Οι στίχοι κι η μουσική γράφτηκαν από το Σαΐντ Νταρβίς (1892-1932). Αποτελείται από τρεις στροφές, αλλά συχνά σήμερα χρησιμοποιείται μόνο η πρώτη.
Εξωτερικοί σύνδεσμοι
Κατηγορία:Εθνικά σύμβολα της Αιγύπτου Κατηγορία:Εθνικοί ύμνοι
Sicherheitsdienst
Ήταν η πρώτη υπηρεσία που δημιούργησε το Ναζιστικό κόμμα και εθεωρείτο "αδελφή οργάνωση" με την Γκεστάπο, στην οποία η SS είχε πραγματοποιήσει ισχυρή διείσδυση μετά το 1934. Κατά την περίοδο 1933 - 1939 η SD αποτελούσε ανεξάρτητο γραφείο της SS, αλλά στη συνέχεια μεταφέρθηκε στο Κεντρικό Γραφείο Ασφαλείας του Ράιχ (Reichssicherheitshauptamt, συντ. RSHA), ως ένα από τα επτά τμήματά του. Ο πρώτος διοικητής της ήταν ο Ράινχαρντ Χάιντριχ, ο οποίος σκόπευε να έχει κάθε άτομο στην επικράτεια του Γ΄ Ράιχ υπό "συνεχή επίβλεψη".
Μετά την ήττα της Γερμανίας στον Β΄ Παγκόσμιο Πόλεμο η SD χαρακτηρίστηκε ως "εγκληματική οργάνωση" μαζί με τα υπόλοιπα τμήματα της RSHA του Χάιντριχ τόσο σε επίπεδο καθεμιάς υπηρεσίας όσο και συλλογικά ως κλάδοι της SS. Ο διάδοχος του Χάιντριχ, Ερνστ Καλτενμπρούννερ, καταδικάστηκε σε θάνατο για εγκλήματα πολέμου στη Δίκη της Νυρεμβέργης και απαγχονίστηκε το 1946.
Ιστορικό
Η SD ήταν μια από τις παλαιότερες οργανώσεις ασφαλείας της SS καθώς δημιουργήθηκε το 1931 υπό την επωνυμία Ic-Dienst, υπαγόμενη απευθείας στον Χάινριχ Χίμλερ. Αυτός ήταν που τοποθέτησε έναν πρώην αξιωματικό του Ναυτικού, τον Ράινχαρντ Χάιντριχ, στη θέση του επικεφαλής, προκειμένου να οργανώσει αυτό το μικρό τμήμα. Αυτό μετονομάστηκε σε Sicherheitsdienst (SD) το καλοκαίρι του 1932. Η οργάνωση ισχυροποιήθηκε πολύ περισσότερο όταν οι Ναζί απέκτησαν τον έλεγχο της χώρας και η SS άρχισε να διεισδύει σε όλες τις ηγετικές θέσεις των υπηρεσιών ασφαλείας της Γερμανίας. Ακόμη και πριν ανέλθει ο Χίτλερ στην εξουσία, η SD δρούσε ως πραγματικός σκύλος-φύλακας για την SS και τα μέλη του Κόμματος και έπαιξε ζωτικό ρόλο στη συγκέντρωση της πολιτικής ισχύος των υπηρεσιών ασφαλείας στα χέρια των Χίμλερ και Χάιντριχ.
Ανάπτυξη της ισχύος SS και SD
Όταν ο Χίτλερ ονομάστηκε Καγκελάριος της Γερμανίας από τον Πρόεδρο Πάουλ φον Χίντενμπουργκ, άρχισε αμέσως τις προσπάθειες χειραγώγησης του γηραιού Προέδρου. Στις 28 Φεβρουαρίου 1933 ο Χίτλερ έπεισε τον Χίντενμπουργκ να κηρύξει τη χώρα σε κατάσταση έκτακτης ανάγκης, γεγονός που ανέστειλε όλες τις πολιτικές ελευθερίες στη χώρα, στηριζόμενος στον εμπρησμό του Ράιχσταγκ την προηγούμενη νύκτα, διαβεβαιώνοντας τον Πρόεδρο ότι η ενέργεια αυτή αποσκοπούσε στη σταθεροποίηση του ταραχώδους πολιτικού σκηνικού που επικρατούσε στη χώρα, λαμβάνοντας "ένα αμυντικό μέτρο κατά των κομμουνιστικών πράξεων βίας, που θέτουν το Κράτος σε κίνδυνο".
Χωρίς καμία χρονοτριβή, ο Χίμλερ κινητοποιεί την SD και αρχίζει να δημιουργεί μια συλλογή από καρτέλες, στις οποίες καταγράφει όλους τους πολιτικούς αντιπάλους του καθεστώτος και συλλαμβάνοντας τους επικεφαλής - οργανωτές των εργαζομένων, σοσιαλιστές, Εβραίους ηγέτες, δημοσιογράφους και κομμουνιστές και στέλνοντάς τους στις εγκαταστάσεις κράτησης στο προάστιο Νταχάου του Μονάχου. Έτσι, η SS και η SD του Χίμλερ κάνουν αισθητή την παρουσία τους, βοηθώντας στην απαλλαγή του καθεστώτος από τους πραγματικούς πολιτικούς του αντιπάλους αλλά και τους υποτιθέμενους. Όσον αφορούσε τους Χίμλερ και Χάιντριχ, η αποστολή της SD ήταν να "παραμείνει ένα όργανο για όλα τα ενδεχόμενα". Ένα από αυτά τα "ενδεχόμενα" θα προέκυπτε σύντομα.
Για ένα σύντομο χρονικό διάστημα, η SS βρέθηκε να ανταγωνίζεται την Sturmabteilung (SA) για το ποιος θα αποκτήσει τη μεγαλύτερη επιρροή στη χώρα. Ο Χίμλερ δεν εμπιστευόταν καθόλου την SA και καταδίκαζε "τους δημαγωγούς φαιοχίτωνες", αν και ο ίδιος είχε υπάρξει μέλος τους, ανάμεσα στην ηγεσία των οποίων υπήρχαν άτομα που θεωρούνταν ως σεξουαλικά παρεκκλίνοντα. Ένα πρόσχημα που χρησιμοποίησαν οι Χίμλερ και Χάιντριχ ώστε να εξασφαλίσουν την εμπιστοσύνη του Χίτλερ "προστατεύοντάς" τον ήταν η κατάστρωση ενός σχεδίου συνωμοσίας ανατροπής του, που δήθεν αποδόθηκε στον Ερνστ Ρεμ, ηγέτη της SA.
Στις 20 Απριλίου 1934 ο Χέρμαν Γκέρινγκ παρέδωσε τον έλεγχο της Γκεστάπο, την οποία ως τότε διοικούσε. Ο Χάιντριχ προήχθη σε αρχηγό της στις 22 Απριλίου από τον Χίμλερ, ενώ συνέχισε να προΐσταται της SD. Τα γεγονότα αυτά επεξέτειναν ακόμη περισσότερο τον έλεγχο του Χίμλερ στους μηχανισμούς ασφαλείας του Ράιχ, ενδυναμώνοντας κατ' αυτό τον τρόπο την επιτήρηση της SD του Χάιντριχ, καθώς και οι δύο υπηρεσίες είχαν μεθοδικά αρχίσει να διεισδύουν σε κάθε αστυνομική δύναμη του κράτους. Με τον τρόπο αυτό, η SD έγινε η μοναδική "υπηρεσία πληροφοριών του Κόμματος" στις 9 Ιουνίου 1934.
SD και Αυστρία
Το φθινόπωρο του 1937 ο Χίτλερ εξασφάλισε την υποστήριξη του Μπενίτο Μουσολίνι για την προσάρτηση της Αυστρίας. Ο Μουσολίνι ήταν αρχικά αντίθετος με τη ναζιστική προσάρτηση της χώρας. Ο Χίτλερ, ύστερα από αυτό, ενημέρωσε τους στρατηγούς του για την επικείμενη εισβολή τόσο στην Αυστρία όσο και στην Τσεχοσλοβακία. Η έγκριση της πολιτικής παρέμβασης του Χίτλερ από τον Μουσολίνι αποτέλεσε μεγάλο επίτευγμα του Φύρερ, καθώς αρχικά ο Ιταλός ηγέτης είχε δείξει μεγάλη ανησυχία, όταν οι δυνάμεις των SS στην Αυστρία αποπειράθηκαν πραξικόπημα, μόλις τρεις εβδομάδες μετά την υπόθεση Ρεμ: Το επεισόδιο έφερε τους SS σε αμηχανία, εξόργισε τον Χίτλερ και κατέληξε στη δολοφονία του Αυστριακού Καγκελάριου Ένγκελμπερτ Ντόλφους. Ωστόσο, για να διευκολύνουν την προσάρτηση της Αυστρίας στο Ράιχ, η SD και η Γκεστάπο άρχισαν αμέσως τις συλλήψεις, σύμφωνα με κατάλογο που είχε καταρτίσει ο Χάιντριχ. Η SD του Χάιντριχ και τα μέλη της αυστριακής SS έλαβαν επιχορηγήσεις από το Βερολίνο προκειμένου να παρενοχλούν συνεχώς την Κυβέρνηση του Καγκελάριου Κουρτ φον Σούσνιγκ καθ' όλη τη διάρκεια του 1937. Ένα τμήμα της SD, που δεν ήταν τίποτα περισσότερο από ένα μέτωπο ανατρεπτικών ενεργειών σε ολόκληρη την Αυστρία, ειρωνικά είχε ως "στόχο" τη "Γερμανοαυστριακή φιλία".
Σε όλη τη διάρκεια των γεγονότων που οδήγησαν στο Άνσλους και ακόμη και όταν οι Ναζί εισήλθαν στην Αυστρία, ο Χάιντριχ, πεπεισμένος ότι μόνον η SD "του" μπορούσε να επιφέρει την ειρηνική συνένωση των δύο γερμανόφωνων εθνών, οργάνωσε διαδηλώσεις, κρυφές επιχειρήσεις, διέταξε επιθέσεις τρομοκρατίας, διένειμε προπαγανδιστικό υλικό, ενθάρρυνε την εξόντωση πολιτικών αντιπάλων, ενώ το προσωπικό της SD και των SS συνέλαβε εξέχουσες αντιναζιστικές προσωπικότητες, οι περισσότεροι των οποίων κατέληξαν στο στρατόπεδο συγκέντρωσης Μαουτχάουζεν. Μόλις η προσάρτηση της Αυστρίας ολοκληρώθηκε, η αυστριακή Αστυνομία υπήχθη στην SD, τα SS και την Γκεστάπο. Οι μηχανορραφίες της SD, της SS και της Γκεστάπο βοήθησαν τον Χίτλερ να υφαρπάξει τη χώρα και, στις 13 Μαρτίου 1938 υπέγραψε τη συνθήκη προσάρτησης, ενώ "δάκρυα αυλάκωναν τα μάγουλά του".
"Πράσινο σχέδιο": SD και Τσεχοσλοβακία
Ταυτόχρονα με τις μηχανορραφίες της στην Αυστρία, η SD αναμίχθηκε και σε ανατρεπτικές ενέργειες στην Τσεχοσλοβακία. Εστιάζοντας στη Σουδητία, περιοχή με 3 εκατομμύρια κατοίκους γερμανικής καταγωγής και την έλλειψη αρμονίας εκεί, την οποία η τσεχοσλοβακική κυβέρνηση δεν μπορούσε να επαναφέρει, ο Χίτλερ και ο Χάιντριχ έθεσαν σε εφαρμογή αυτό που αργότερα θα γινόταν γνωστό ως "πράσινο σχέδιο" (Fall grün).
Η επιχείρηση αυτή της SD αναλήφθηκε παράλληλα με αυτήν στην Αυστρία. Αντίθετα, όμως, με αυτήν, η SD και ο Χάιντριχ είχαν να αντιμετωπίσουν την κινητοποίηση της τσεχοσλοβακικής υπηρεσίας πληροφοριών. Όταν τέθηκε σε εφαρμογή το "πράσινο σχέδιο", το οποίο περιλάμβανε και στρατιωτική εισβολή, προκειμένου να συντριβεί η Τσεχοσλοβακία. οι πράκτορες της SD του Χάιντριχ άρχισαν να συλλέγουν κρυφίως (προχωρώντας μάλιστα μέχρι του σημείου οι πράκτορες της SD να χρησιμοποιούν μέχρι και τις συζύγους και τα παιδιά τους) κάθε μορφής πληροφορία, χρησιμοποιώντας απίστευτο αριθμό φωτογραφικών μηχανών και φωτογραφικού εξοπλισμού, εστιάζοντας σε κυβερνητικά κτίρια, αστυνομικά τμήματα, ταχυδρομικά γραφεία, δημόσιες υπηρεσίες, δρόμους μεταφορών και, κυρίως, αεροδρόμια. Οι δραστηριότητες της SD μπορούν να περιγραφούν μόνον ως στρατιωτική κατασκοπεία.
Ο Χίτλερ εκπόνησε πολύπλοκο σχέδιο προκειμένου να προσταρτήσει τη Σουδητία, στο οποίο περιλαμβανόταν και ο κατάλληλος χειρισμός Σλοβάκων εθνικιστών, που ονειρεύονταν ανεξαρτησία αλλά το κίνημά τους καταπιεζόταν από την τσεχοσλοβακική Κυβέρνηση. Με τις οδηγίες του Χάιντριχ, ο πράκτορας Άλφρεντ Νάουγιοκς (Alfred Naujocks) ενεργοποιήθηκε εκ νέου για να εμπλακεί σε δραστηριότητες δολιοφθορών, με στόχο την ανταπόκριση Τσέχων και Σλοβάκων. Η επιχείρηση αυτή, ωστόσο, απέτυχε. Τον Ιούνιο του 1938, οδηγία από το κεντρικό γραφείο της SD καταδείκνυε ότι ο Χίτλερ είχε δώσει οδηγίες στους στρατηγούς του, προκειμένου να πραγματοποιήσουν εισβολή στην Τσεχοσλοβακία.
Προκειμένου να προκαταλάβει την προβλεπόμενη οργισμένη αντίδραση Γάλλων, Βρετανών και Τσέχων, ο Χίτλερ έθεσε ακόμα πιο ψηλά τον πήχη, ισχυριζόμενος ότι οι Τσέχοι σφαγιάζουν τους Γερμανούς Σουδήτες, απαιτώντας την χωρίς όρους και συνεπή παράδοση της περιοχής στη Γερμανία, προκειμένου να "προστατεύσει" τους Γερμανούς Σουδήτες. Αυτή ήταν και η περίοδος κατά την οποία ορισμένα μέλη του γερμανικού Γενικού Επιτελείου ξεκίνησαν τα συνωμοτικά σχέδιά τους προκειμένου να απαλλαγούν από τον Χίτλερ και το καθεστώς του. Πόσα γνώριζε η SD για τις ανατρεπτικές αυτές ενέργειες παραμένει άγνωστο.
Εν τέλει, ο Χίτλερ ξεκίνησε μια διπλωματική αναμέτρηση Χίτλερ - κυβερνήσεων Γαλλίας, Βρετανίας και Τσεχοσλοβακίας, των οποίων η χλιαρή αντίδραση στην προσάρτηση της Αυστρίας είχε υποβαθμίσει ως ένα βαθμό την κρίση. Η κρίση της Σουδητίας τελικά έληξε όταν ο Νέβιλ Τσάμπερλεν και ο Χίτλερ συνυπέγραψαν τη Συμφωνία του Μονάχου στις 29 Σεπτεμβρίου 1938, η οποία πρακτικά παραχωρούσε τη Σουδητία στη Γερμανία. Η εμπλοκή της SD σε διεθνή ζητήματα ασφαλώς δεν έληξε εκεί, αλλά παρέμεινε ενεργή και μάλιστα σε τέτοιο βαθμό που ο επικεφαλής του υπουργείου Εξωτερικών Γιοάχιμ φον Ρίμπεντροπ παραπονέθηκε για την ανάμιξή της, καθώς ο Χίτλερ λάμβανε εμφανώς αποφάσεις βασιζόμενος στις αναφορές της, χωρίς να συμβουλεύεται τον ίδιο. Σε συνέχεια της σουδητικής κρίσης, η SD συμμετείχε σε επιχειρήσεις εναντίον της Πολωνίας.
Μηχανορραφίες εναντίον της Πολωνίας
Εκτός από τη συμμετοχή της στην ελάττωση της ισχύος της SA και το σχέδιο δολοφονίας του Ερνστ Ρεμ, η SD συμμετείχε, όπως αναφέρθηκε, σε μηχανορραφίες επί διεθνών θεμάτων, όπως στην Αυστρία και την Τσεχοσλοβακία. Συνέχισε βοηθώντας στις προκλήσεις κατά της χώρας, ώστε να προκληθεί πόλεμος μεταξύ αυτής και της Γερμανίας. Με το κωδικό όνομα "Επιχείρηση Χίμλερ" και ως τμήμα των προσπαθειών του Χίτλερ να δικαιολογήσει την επίθεση εναντίον της Πολωνίας, η "υπόγεια" δραστηριότητα της SD περιέλαβε τη σκηνοθετημένη επίθεση των Πολωνών "εναντίον αθώων Γερμανών" στο μικρό τηλεγραφικό σταθμό του Γκλάιβιτς (Gleiwitz): Χρησιμοποιώντας κρατουμένους στρατοπέδων συγκέντρωσης που είχαν καταδικαστεί σε θάνατο, η SD τους έντυσε με στολές του πολωνικού στρατού, τις οποίες ο Χάιντς Γιόστ είχε προμηθευτεί μέσω του αρχηγού της Άμπβερ Βίλχελμ Κανάρις. Επικεφαλής της επιχείρησης αυτής, επιλεγμένος προσωπικά από τον Χάιντριχ, ήταν ο βετεράνος των SS Άλφρεντ Νάουγιοκς (Alfred Naujocks), ο οποίος αργότερα, σε δίκη συνακόλουθη της Δίκης της Νυρεμβέργης που αφορούσε τους εγκληματίες πολέμου, ισχυρίστηκε ότι είχε φέρει μαζί του ένα πολωνομαθή Γερμανό, ώστε να μπορέσει να εκπέμψει από τον σταθμό σήμα στα πολωνικά ότι ο σταθμός βρισκόταν "υπό πολιορκία" και ήταν η στιγμή της τελικής αναμέτρησης Γερμανών - Πολωνών. Προκειμένου να υπάρξει τεκμηριωμένη απόδειξη για την επίθεση αυτή, η SD τοποθέτησε τα πτώματα των φανταστικών Πολωνών στρατιωτών - κρατουμένων (που είχαν θανατωθεί με θανατηφόρο ένεση και στη συνέχεια πυροβολήθηκαν για λόγους αληθοφάνειας) γύρω από τον σταθμό, με σκοπό να μεταφέρει στην τοποθεσία του γεγονότος δημοσιογράφους. Μόλις έγιναν "γνωστά" τα γεγονότα αυτά, την 1η Σεπτεμβρίου 1939, ο Χίτλερ προέβη στη ραδιομετάδοση διαγγέλματος από το Ράιχσταγκ ισχυριζόμενος ότι οι Γερμανοί στρατιώτες ανταπέδιδαν πυρά από τις 05:45 εκείνου του πρωινού, εκκινώντας έτσι τον Β΄ Παγκόσμιο Πόλεμο.
Δομή και στόχοι
Οι "περιοχές" (Bezirke) προέκυψαν θέλοντας να καλύψουν μικρότερες περιοχές (Kreis) ή και ολόκληρα γκάου. Στο αμέσως κατώτερο επίπεδο ήταν οι "υποπεριοχές" (Unterbezirke), που αναπτύχθηκαν με αργότερο ρυθμό. Αρχικά επρόκειτο να καλύψουν ένα μόνο Kreis, και, στη συνέχεια, να απαρτιστούν από "πλευρές" (Revier), αλλά το φιλόδοξο αυτό σχήμα δεν ολοκληρώθηκε ποτέ. Εν τέλει, οι "υποπεριοχές" ονομάστηκαν απλά "προφυλακές" (Aussenstellen), ως το κατώτερο τμήμα της ιεραρχικής οργάνωσης.
Η SD ήταν βασικά η οργάνωση συγκέντρωσης πληροφοριών ενώ η Γκεστάπο, και ως ένα βαθμό και η Ποινική Αστυνομία (Kriminalpolizei, (Kripo)), αποτελούσαν το εκτελεστικό τμήμα του συστήματος πολιτικής αστυνόμευσης. Τόσο η SD όσο και η Γκεστάπο αποτελούσαν τμήματα υπό τον έλεγχο του Χάιντριχ, που λογοδοτούσε μόνο στον Χίμλερ, ενώ η Kripo κράτησε ένα βαθμό αυτονομίας, καθώς το οργανωτικό της σχήμα ήταν κατά πολύ παλαιότερο.
Αναπόσπαστο τμήμα της υπηρεσίας πληροφοριών, η SD παρακολουθούσε προσεκτικά τις γνώμες που εκφράζονταν στο εξωτερικό και τις κριτικές στη ναζιστική πολιτική, δρώντας λογοκριτικά όπου χρειαζόταν και δημοσιεύοντας πολιτικές γελοιογραφίες περί του αντιθέτου στο εβδομαδιαίο περιοδικό της SS Das Schwarze Korps. Ένα επιπλέον καθήκον που είχε ανατεθεί στην SD και στην Γκεστάπο ήταν η τήρηση στοιχείων για το ηθικό του γερμανικού πληθυσμού, καθήκον που, εν πολλοίς, σήμαινε ότι όφειλε "να επιθεωρεί προσεκτικά την πολιτική "υγεία" του γερμανικού εθνικού σώματος" και, μόλις εμφανίζονταν συμπτώματα "ασθενείας και μικροβίων", όφειλε να τα "απομακρύνει χρησιμοποιώντας κάθε πρόσφορο μέσον". Οι τακτικές αναφορές - που εκτείνονταν από δημοσκοπήσεις μέχρι πληροφοριακές εκθέσεις - καθιερώθηκαν και παρακολουθούνταν από τον SS-Gruppenführer και επικεφαλής της SD εσωτερικού Όττο Όλεντορφ, ο οποίος ήταν υπεύθυνος για τη συλλογή πληροφοριών και την ασφάλεια στο εσωτερικό της Γερμανίας, καθώς και από τον πρώην καθηγητή στο Πανεπιστήμιο της Χαϊδελβέργης και μέλος της SD Ράινχαρντ Χεν (Reinhard Höhn). Όλα ήταν σχεδιασμένα για να αξιολογούν την «τομέα της ζωής» (Lebensgebiet) του γερμανικού πληθυσμού. Οι πληροφορίες που συγκεντρώνονταν διανέμονταν από την SD μέσω μυστικών εσωτερικών πολιτικών αναφορών που αποκαλούνταν Meldungen aus dem Reich (αναφορές από το Ράιχ) σε υψηλά ιστάμενους αξιωματούχους του ναζιστικού κόμματος, επιτρέποντας έτσι στο χιτλερικό καθεστώς να αξιολογεί το ηθικό και τη στάση (απέναντί του) του γερμανικού λαού, ώστε να είναι δυνατή η ανά πάσα στιγμή χειραγώγησή του από τον μηχανισμό προπαγάνδας του καθεστώτος. Όταν πέρασαν οι Νόμοι της Νυρεμβέργης το 1935, η SD ανέφερε ότι τα μέτρα εναντίον των Εβραίων έγιναν ευμενώς δεκτά από τον γερμανικό πληθυσμό.
Το 1936 η Αστυνομία υποδιαιρέθηκε στην Ordnungspolizei (Orpo ή Αστυνομία τήρησης της τάξης) και την Sicherheitspolizei (SiPo ή Αστυνομία ασφαλείας). Η Orpo απαρτιζόταν από την Schutzpolizei (αστική), την Gendarmerie (ημιαστικές - αγροτικές περιοχές) και την Gemeindepolizei (Δημοτική αστυνομία). Η SiPo απαρτιζόταν από την Kripo (ποινική αστυνομία) και την Γκεστάπο. Ο Χάιντριχ έγινε επικεφαλής της SiPo αλλά παρέμεινε και ως επικεφαλής της SD. Κλιμακώνοντας τις αντισημιτικές πολιτικές, την άνοιξη του 1937 το τμήμα SD που είχε επιφορτιστεί με αυτές, στελεχωμένο με άτομα όπως οι Άντολφ Άιχμαν, Χέρμπερτ Χάγκεν (Herbert Hagen) και Τέοντορ Ντάννεκερ (Theodor Dannecker) κατέληξε να εισηγηθεί την ολοσχερή απομάκρυνση (Entfernung) όλων των Εβραίων από τη Γερμανία, χωρίς να δίνεται σημασία ως προς το πού θα κατευθύνονταν.
Λόγω του γεγονότος ότι SD και Γκεστάπο είχαν παράλληλα καθήκοντα, ο Χάιντριχ προσπάθησε να ελαττώσει αυτή τη σύγχυση ανάμεσα στους φορείς, επί εδαφικής αρμοδιότητας, μέσω ενός διατάγματος της 1ης Ιουλίου 1937, στο οποίο σαφώς καθόριζε την αρμοδιότητα της SD να ασχολείται, αυτή και μόνον, με θέματα "μάθησης (Wissenschaft), τεχνών, κόμματος και κράτους, συντάγματος και διοίκησης, περιοχές του εξωτερικού, την ελεύθερη μασονία και τις οργανώσεις της", ενώ οι αρμοδιότητες της Γκεστάπο κάλυπταν "τον Μαρξισμό, τις υποθέσεις προδοσίας και των μεταναστών". Επιπλέον, η SD ήταν αρμόδια επί θεμάτων που αφορούσαν "τις Εκκλησίες και τα παρακλάδια τους, τα κινήματα ειρήνης, τους Εβραίους, τα δεξιά κινήματα" καθώς και "την οικονομία και τον Τύπο", αλλά δίνονταν οδηγίες στην SD "να αποφεύγει όλα τα θέματα που άπτονταν του "αστυνομικoύ κράτους της εκτελεστικής εξουσίας" (staatspolizeiliche Vollzugsmaßnahmen), καθώς οι τομείς αυτοί υπάγονταν στις αρμοδιότητες της Γκεστάπο, μαζί με τις ατομικές υποθέσεις.
Το 1938 η SD έγινε υπηρεσία αντικατασκοπείας τόσο για το κράτος όσο και για το κόμμα, υποστηρίζοντας τη Γκεστάπο και συνεργαζόμενη με τη Γενική και Εσωτερική Διοίκηση. Αυτό είχε ως αποτέλεσμα τον άμεσο, και άγριο, ανταγωνισμό με την Άμπβερ (στρατιωτική υπηρεσία αντικατασκοπείας), της οποίας ηγείτο ο Ναύαρχος Βίλχελμ φον Κανάρις. Ο ανταγωνισμός προέκυψε από την πρόθεση τόσο του Χίμλερ όσο και του Χάιντριχ να απορροφηθεί η Άμπβερ και από το γεγονός ότι ο φον Κανάρις θεωρούσε την SD ερασιτεχνική. Ο Κανάρις αρνήθηκε να εγκαταλείψει την αυτονομία της Άμπβερ, την οποία η υπηρεσία του είχε κερδίσει. Υπήρξαν, επιπλέον, ορισμένα πρόσθετα προβλήματα, όπως η εξαίρεση από τους φυλετικούς νόμους για τα μέλη της Άμπβερ, ενώ διαμορφώθηκε έντονος ανταγωνισμός για την απόκτηση ανθρώπινων πόρων.
Στις 27 Σεπτεμβρίου 1939 η υπηρεσία αναδιοργανώθηκε: Η Sicherheitspolizei έγινε τμήμα της RSHA (SS-Reichssicherheitshauptamt) υπό την ηγεσία του Χάιντριχ. Τα επιχειρησιακά τμήματα της SD μετονομάστηκαν σε "γραφεία" (Amt): Το "γραφείο" III απέκτησε αρμοδιότητα για εξωτερικά θέματα, η Γκεστάπο "απέκτησε" τον τίτλο του "γραφείου IV" ενώ η KriPo έγινε "γραφείο V". Επικεφαλής του γραφείου ΙΙΙ έγινε ο Όττο Όλεντορφ, με αρμοδιότητα στα θέματα εσωτερικής ασφάλειας, ο Χάινριχ Μύλλερ (Heinrich Müller) έγινε επικεφαλής του "γραφείου IV" (δηλ. της Γκεστάπο) ενώ ο Άρτουρ Νέμπε (Arthur Nebe) έγινε επικεφαλής του "γραφείου V", δηλ. της KriPo. Ο Βάλτερ Σέλλενμπεργκ (Walter Schellenberg) έγινε επικεφαλής του "γραφείου VI", δηλ. του αρμόδιου για εξωτερικά θέματα γραφείου (SD-Ausland). Το 1944 τα τμήματα της Άμπβερ ενσωματώθηκαν στο "γραφείο VI".
Σχέση με τα Einsatzgruppen
Η SD ήταν ο σημαντικότερος φορέας, στον οποίο υπάγονταν τα Einsatzgruppen der Sicherheitspolizei und des SD, γνωστά ως απλά Einsatzgruppen (Τάγματα θανάτου). Αυτός ήταν ο κυριότερος λόγος για τις καταδίκες στις μεταπολεμικές δίκες που συγκάλεσαν οι Συμμαχικές δυνάμεις. Η συμμετοχή των ταγμάτων θανάτου στο Ολοκαύτωμα είναι πολύ καλά τεκμηριωμένη. Οι κινητές τους μονάδες εξόντωσης είχαν κινητοποιηθεί για την ολοκλήρωση της "Τελικής Λύσης" στις περιοχές που είχαν καταληφθεί από τη ναζιστική πολεμική μηχανή. Αυτό το παρακλάδι της SD συνεργάστηκε στενά με τη Βέρμαχτ στις διώξεις των Εβραίων, των κομμουνιστών, των ανταρτών και άλλων συναφών ομάδων.
Εκκινώντας από την εισβολή της Γερμανίας στην Πολωνία και καθ' ολόκληρη την εκστρατεία προς ανατολάς, τα Einsatzgruppen φόνευαν χωρίς οίκτο οποιονδήποτε ήγειρε υποψίες ως αντίπαλος του καθεστώτος, είτε αυτές ήταν αληθείς είτε ψευδείς. Οι άνδρες των Einsatzgruppen στρατολογούνταν από το προσωπικό των SD, Γκεστάπο, KriPo, OrPo και Waffen-SS (ενόπλων SS).
Στις 31 Ιουλίου 1941 ο Χέρμαν Γκέρινγκ έδωσε έγγραφη εξουσιοδότηση στον αρχηγό της SD, Χάιντριχ, για να εξασφαλιστεί η συνεργασία των ηγεσιών των διαφόρων κυβερνητικών υπηρεσιών κατά την υλοποίηση της Endlösung der Judenfrage (Τελική Λύση του εβραϊκού ζητήματος) σε εδάφη υπό γερμανικό έλεγχο. Μνημόνιο που εκδόθηκε στην έδρα της SD ανέφερε ότι στην SD ανατέθηκε να συνοδεύσει τις στρατιωτικές εισβολές, έτσι ώστε να βοηθήσει στις προσπάθειες ελέγχου και την ειρήνευση. Το σημείωμα αναφέρει ρητά:
Αντίστοιχα, μονάδες σχετιζόμενες με την SD, των Einsatzgruppen συμπεριλαμβανομένων, ακολουθούσαν τα γερμανικά στρατεύματα στην Αυστρία, στην Σουδητία, τη Βοημία, τη Μοραβία, την Πολωνία, την Ουκρανία καθώς και στη Ρωσία. <refΑπό τον Σεπτέμβριο του 1939, τα Einsatzgruppen υπάχθηκαν συνολικά στην RSHA. Δείτε τα πρακτικά της Δίκης της Νυρεμβέργης: Vol. 20, Day 194.
Καθώς οι σκοποί τους περιλάμβαναν συνεργασία με τη στρατιωτική ηγεσία (και το αντίστροφο), η καταστολή της αντιπολίτευσης στα κατεχόμενα εδάφη ήταν μια κοινή επιχείρηση, κάθε προσπάθεια προσποίησης άγνοιας εκ μέρους των στρατιωτικών ηγετών χάνει κάθε αξιοπιστία, υπό το πρίσμα των διαταγών που κυκλοφορούσαν από και προς τις διοικήσεις τους. Υπήρχαν εδαφικές διαφορές και διαφωνίες σχετικά με το πώς μερικές από αυτές τις πολιτικές έπρεπε να εφαρμοστούν.
Στις 20 Ιανουαρίου 1942 ο Χάιντριχ προέδρευσε σε μια συνάντηση, σήμερα γνωστή ως Διάσκεψη της Βάνζεε για να συζητηθεί η εφαρμογή του σχεδίου. Εγκαταστάσεις όπως αυτές του Κέλμνο, του Μαϊντάνεκ, του Σομπιμπόρ και της Τρεμπλίνκα, καθώς και του Άουσβιτς έχουν τη ρίζα τους στο σχεδιασμό δράσεων που ανέλαβε ο Χάιντριχ κατά τη διάσκεψη αυτή. Ο ίδιος ο Χάιντριχ παρέμεινε επικεφαλής της Αστυνομίας Ασφαλείας (SiPo) και της SD, (μέσω της RSHA) μέχρι τη δολοφονία του το 1942, ύστερα από την οποία τη θέση του ανέλαβε ο Ερνστ Καλτενμπρούννερ στις 30 Ιανουαρίου 1943, ύστερα από υπόδειξη του Χίμλερ. Στη θέση αυτή παρέμεινε μέχρι το τέλος του Πολέμου. Μετά τον Πόλεμο η SD ανακηρύχθηκε εγκληματική οργάνωση και τα μέλη της δικάστηκαν στη Δίκη της Νυρεμβέργης.
Ανεξάρτητα από τον αρχικό τους σκοπό, η SD και SS δημιουργήθηκαν τελικά για τον εντοπισμό και την εξάλειψη των εσωτερικών εχθρών του κράτους, καθώς και για να κατευνάσουν, υποτάξουν και αξιοποιήσουν τα κατακτημένα εδάφη και τους λαούς τους.
Οργάνωση
Μέχρι το 1933 η οργάνωση ήταν γνωστή ως SD-Amt (Γραφείο SD) της SS και το 1934 έγινε η επίσημη οργάνωση ασφαλείας ολόκληρου του ναζιστικού κόμματος. Αρχικά αποτελούνταν από έμμισθους πράκτορες και λίγες εκατοντάδες άμισθους πληροφοριοδότες διασπαρμένους σε ολόκληρη τη Γερμανία. Σύντομα, όμως, η SD απέκτησε επαγγελματικότητα, υπό την ηγεσία του Χάιντριχ, ο οποίος "στρατολόγησε" εθνικοσοσιαλιστές ακαδημαϊκούς και δικηγόρους, για να είναι βέβαιος ότι η SS και ιδιαίτερα η SD λειτουργούσαν "στα πλαίσια του εθνικοσοσιαλιστικού ιδεώδους". Στον Χάιντριχ δόθηκε η εξουσία να επιλέγει άνδρες για την SD ανάμεσα από όλα τα παρακλάδια της SS, καθώς ο Χίμλερ θεωρούσε την SD ιδιαίτερα σημαντική. Το 1939 η SD διαιρέθηκε σε δύο γραφεία, το Inland-SD (SD εσωτερικού) και το Ausland-SD (SD εξωτερικού) και τέθηκε υπό την εξουσία της RSHA.
Ως το 1941, η SD είχε εσωτερικά οργανωθεί στα εξής τμήματα:
SD εσωτερικού
Μετά τις 27 Σεπτεμβρίου 1939 το "γραφείο ΙΙ" μετονομάστηκε επίσημα σε "τμήμα ΙΙΙ" (Amt III), το τμήμα εσωτερικού της SD εσωτερικού της RSHA. Επικεφαλής ορίστηκε ο Όττο Όλεντορφ (Otto Ohlendorf).
SD εξωτερικού
Το "γραφείο ΙΙΙ" της SD εξωτερικού (Ausland-SD) ήταν το πολιτικό (μη στρατιωτικό) τμήμα αντικατασκοπείας του Γ΄ Ράιχ και, μολονότι κατ' όνομα επικεφαλής του ήταν ο Χάιντριχ, αρχηγός του "επιτελείου" του ήταν ο συνταγματάρχης της SS Χάιντς Γιόστ (Heinz Jost). Ο Γιόστ απολύθηκε από τη θέση αυτή όταν η υπηρεσία του μετονομάστηκε σε Amt VI (τμήμα 6) της RSHA. . Τη θέση του κατέλαβε ο Ταξίαρχος (Brigadeführer) Βάλτερ Σέλλενμπεργκ (Walter Schellenberg), ο οποίος ως τότε ήταν αναπληρωτής του Χάιντριχ. Μετά τη συνωμοσία της 20ής Ιουλίου το 1944 η SD εσωτερικού ανέλαβε τις αρμοδιότητες της Άμπβερ (στρατιωτική υπηρεσία αντικατασκοπείας). Η SD εξωτερικού υποδιαιρείτο στα εξής τμήματα:
Στελέχωση
Δεδομένης της φύσης των επιχειρήσεων που ανατίθονταν στην SD, υπήρχαν σαφείς αποκλίσεις μεταξύ ενός "πλήρους μέλους" (Mitglieder) της και ενός που εθεωρείτο "συνεργάτης" (Mitarbeiter) ενώ υπήρχαν ανάλογες διαβαθμίσεις για το υποστηρικτικό προσωπικό (δακτυλογράφους, υπαλλήλους αρχείου κτλ), οι οποίοι αποκαλούνταν "προσωπα-V" (Vertrauensleute). Ολόκληρο το προσωπικό της SD, ανεξάρτητα από το αν ήταν πλήρη μέλη ή όχι, όφειλαν να δώσουν όρκο μυστικότητας, να πληρούν όλες τις προϋποθέσεις για ένταξη στην SS ενώ τους αποδιδόταν ειδικός κωδικός (Chiffre Nummer) και, αν είχαν "βαθμό" άνω του "προσώπου-V" όφειλαν να φέρουν την ειδική ταυτότητα της SD. Η μεγάλη πλειονότητα των πρώτων μελών της SD ήταν σχετικά νέοι, αλλά οι αξιωματικοί ήταν συγκριτικά μεγαλύτεροι σε ηλικία, μολονότι η μέση ηλικία ενός μέλους της SD ήταν κατά 2 έτη μεγαλύτερη από τη μέση ηλικία ενός μέλους του κόμματος. Όπως συνέβαινε με την εθνικοσοσιαλιστική "επανάσταση", σε γενικές γραμμές η συμμετοχή στην SS και της SD ασκούσε έφεση περισσότερο στα εύπιστα μέλη της νεολαίας. Τα περισσότερα μέλη της SD ήταν προτεσταντικού θρησκεύματος, είχαν υπηρετήσει στον στρατό και είχαν, εν γένει, σημαντική μόρφωση, αντιπροσωπεύοντας μια "ελίτ μορφωμένων", καθώς το 14% περίπου ήταν κάτοχοι διδακτορικού. Ο Χάιντριχ θεωρούσε την SD ως ομάδα πνευματικών καθοδηγητών και "την αφρόκρεμα της αφρόκρεμας του εθνικοσοσιαλιστικού κόμματος".
Σύμφωνα με τον ιστορικό Τζωρτζ Μπράουντερ (George C. Browder) "οι άνδρες της SD δεν αντιπροσώπευαν καμία παθολογική ή ψυχολογικά ευαίσθητη ομάδα. Λίγοι ήταν ακραίοι φανατικοί ναζιστές. Υπ' αυτή την έννοια ήταν 'φυσιολογικά άτομα'. Υπό άλλη όμως έννοια ήταν ένα ασυνήθιστο μείγμα ανθρώπων, που συνυπήρχαν μέσα σε ένα ασυνήθιστο φάσμα αποστολών". Μαζί με τα μέλη της Γκεστάπο, τους ανθρώπους της SD "το ευρύ κοινό τους αντιμετώπιζε με ένα μείγμα φόβου και προκατάληψης και επιθυμούσε όσο το δυνατό λιγότερες επαφές μαζί τους. Το να ανήκουν στη σφαίρα ασφάλειας του Ράιχ προφανώς είχε τα πλεονεκτήματά του, αλλά ήταν επίσης και τρομακτικό, με συνεπαγόμενα κοινωνικά μειονεκτήματα και, αν οι μεταπολεμικές περιγραφές των ιστορικών για την SD αποτελούν ένδειξη, το να ανήκει κανείς στην SD ήταν σαν να ανήκε σε "μια πανταχού παρούσα μυστική εταιρεία", η οποία ήταν "απαίσια" και "αγγελιαφόρος του τρόμου", όχι μόνο για τον απλό γερμανικό πληθυσμό, αλλά ακόμη και μέσα στις τάξεις του ίδιου του κόμματος.
Δυνάμεις ασφαλείας
Η SD και η SiPo ήταν οι κύριες πηγές απ' όπου προέρχονταν οι αξιωματικοί των δυνάμεων ασφαλείας στις κατεχόμενες περιοχές. Οι μονάδες ασφαλείας των SD-SiPo τυπικά τίθονταν υπό τη διοίκηση των "ηγετών της SS και της Αστυνομίας" αναφερόμενες απευθείας στα γραφεία της RSHA στο Βερολίνο. Η SD διατηρούσε, επίσης, σε όλα τα στρατόπεδα συγκέντρωσης και διέθετε προσωπικό, επί τη βάσει των εκάστοτε αναγκών, σε μονάδες ειδικών δράσεων, όπως τα Einsatzgruppen. Στην πραγματικότητα, όλα τα μέλη των Einsatzgruppen έφεραν το διακριτικό διαμάντι στο μανίκι της στολής τους. Οι SD και SiPo ήταν οι βασικοί φορείς, μαζί με την "αστυνομία τήρησης της τάξης" (Ordnungspolizei), για την τήρηση της τάξης και της ασφάλειας στα γκέτο που είχαν δημιουργήσει οι ναζί σε εδάφη της κατεχόμενης ανατολικής Ευρώπης. Στις 7 Δεκεμβρίου 1941, την ίδια ημέρα που οι Ιάπωνες βομβάρδισαν το Περλ Χάρμπορ, άνοιξε το πρώτο στρατόπεδο εξόντωσης στο Κέλμνο κοντά στο Λοτζ από τον διοικητή του κατεχόμενου Πόζναν SS-Standartenführer (συνταγματάρχη) Ερνστ Ντάμτσοχ (Ernst Damzog). Ο ίδιος είχε προσωπικά επιλέξει το προσωπικό του κέντρου εξόντωσης και αργότερα επέβλεπε σε καθημερινή βάση τη λειτουργία του στρατοπέδου, το οποίο τελούσε υπό τη διοίκηση του SS-Hauptsturmführer (λοχαγού) Χέρμπερτ Λάνγκε Herbert Lange. Over a span of approximately 15 months, 150,000 people were killed there.
Τοπικά γραφεία
Η SD διατηρούσε γραφεία στις μεγάλες γερμανικές πόλεις και τις μεγαλύτερες κωμοπόλεις. Τα μικρότερα γραφεία ήταν γνωστά ως SD-Unterabschnitte ενώ τα μεγαλύτερα ως SD-Abschnitte. Όλα τα γραφεία μιας περιοχής λογοδοτούσαν σε τοπικό διοικητή, γνωστό ως Inspektor des Sicherheitspolizei und SD (επιθεωρητής της Sicherheitspolizei και της SD) ο οποίος, με τη σειρά του, βρισκόταν κάτω από τη διπλή διοίκηση των τοπικών διοικητών της RSHA και της αστυνομίας της SS.